
	Συναυλία του 

Φωνητικού Συνόλου Δήμου Λάρνακας

υπό τη διεύθυνση του μαέστρου 

Ανδρέα Γερολέμου

στο Σπίτι της Κύπρου

Την Παρασκευή 25 Νοεμβρίου 2016 πραγματοποιήθηκε, στο Σπίτι της Κύπρου, η συναυλία του Φωνητικού Συνόλου Δήμου Λάρνακας υπό τη διεύθυνση του μαέστρου Ανδρέα Γερολέμου.  
Στις αρχές του 1988 ιδρύεται στη Λάρνακα η τετράφωνη μικτή χορωδία του Δήμου Λάρνακας με πρώτη Μαέστρο  την Ελένη Πουργουρίδου. Το 1999 αναλαμβάνει Μαέστρος της χορωδίας ο Ανδρέας Γερολέμου και η χορωδία μετονομάζεται σε Φωνητικό Σύνολο. Η χορωδία εμφανίζεται σε συναυλίες, φεστιβάλ, χριστουγεννιάτικες συναυλίες και εκδηλώσεις της Λάρνακας και ολόκληρης της Κύπρου και δίνει με επιτυχία παραστάσεις σε αρκετές πόλεις της Ελλάδας και της Ιταλίας. Συνεργάζεται με αρκετούς καταξιωμένους Έλληνες καλλιτέχνες, όπως ο Γιώργος Θεοφάνους, η Σοφία Βόσσου, ο Πέτρος Γαϊτάνος, η Γιώτα Νέγκα, ο Μάνος Πυροβολάκης, ο Παναγιώτης Πετράκης, ο Παναγιώτης Μάργαρης, η Ανδριάνα Μπάμπαλη, ο Δημήτρης Μπάσης και άλλοι. Από τις εκδηλώσεις της ξεχωρίζουν η συμμετοχή της στη όπερα «Καβαλλερία Ρουστικάνα» της Λυρικής Σκηνής Κύπρου, η παράσταση «Ελεύθεροι Πολιορκημένοι» με σολίστα τον Λάκη Χαλκιά και οι μεγάλες μουσικοχορευτικές παραγωγές «Για θεούς και Εραστές», «Ανθρώπων Έργα», «Μια νύκτα στου Ψυρρή», «Σαν Ηφαίστειο που ξυπνά», «Μια νύκτα στου Ψυρρή 2», το αφιέρωμα στον Γιάννη Πάριο «Δώσε μου λιγάκι ουρανό» με σολίστα τον Γιώργο Σταματάρη και «Ηθοποιός σημαίνει φως».

Η Μορφωτικός Σύμβουλος κ. Μαρία Παναγίδου καλωσόρισε του παρευρισκόμενους και στη συνέχεια ο Πρόεδρος του Φωνητικού Συνόλου Δήμου Λάρνακας κ. Ηλίας Σπ. Ηλία, στον χαιρετισμό του, αναφέρθηκε στην ίδρυση και τις δράσεις της Χορωδίας, εξέφρασε τις θερμές ευχαριστίες των μελών της χορωδίας και του μαέστρου Ανδρέα Γερολέμου, για τη διοργάνωση της εκδήλωσης και μετέφερε τον χαιρετισμό του δημάρχου Λάρνακας κ. Πέτρου Χριστοδούλου. Τέλος κάλεσε το κοινό να ταξιδέψει με τη Χορωδία σε ένα μουσικό ταξίδι και οδοιπορικό στην Κύπρο.
Τη Χορωδία συνόδευσε στο πιάνο η Αιμιλία Μιχαήλ. Στην εκδήλωση ακούστηκαν ποιήματα της Ελένης Αρτεμίου-Φωτιάδου με αφηγητή τον Ηλία Σπ. Ηλία.
Το Φωνητικό Σύνολο Δήμου Λάρνακας ερμήνευσε παραδοσιακά τραγούδια και τραγούδια γνωστών συνθετών όπως, Μ. Θεοδωράκη, Μ. Χατζηδάκι, Α. Γερολέμου, Μ. Βαμβακάρη, Δ. Λάγιου κ.ά. σε Εναρμόνηση Ανδρέα Γερολέμου.
28 Νοεμβρίου 2016

